Kratinos vanhempi
Näytelmät

Kratinos esitti 21 näytelmää ja sai yhdeksän kilpailuvoittoa. Hän oli ensimmäisiä, joka teki komedioista ivallisia henkilökohtaisten hyökkäysten välikappaleita, joissa kritisoitiin ihmisten sekä julkisia että yksityisiä paheita. Tässä hän oli vielä julmempi kuin Aristofanes, sillä hän ei tämän tavoin pehmentänyt satiiriaan tietynlaisella sulokkuudella. Kratinoksen toimintavapaus kritiikissään liittynee läheisesti Ateenan demokratiaan, joka oli tuolloin laajimmillaan; myöhemmillä komediarunoilijoilla samanlaista vapautta ei ollut. Kratinoksen hyökkäysten kohteena oli erityisesti Perikles. Kimonia hän sen sijaan arvosti ja kiitti.
Kratinosta arvostettiin suuresti komediarunoilijana. Häntä verrattiin usein Aiskhylokseen, kenties runoutensa dithyrambisen luonteen vuoksi. Joskus hän käytti eeppistä mittaa. Grammaatikkojen ”Kratinoksen mitaksi” kutsuma runomitta oli kuitenkin käytössä jo ennen häntä. Kratinos vaikuttaa olleen kekseliäs juonien suhteen. Hänen tyylinsä vaikuttaa olleen mahtipontista, ja hän keksi uusia sanoja ja muunteli vanhojen merkityksiä. Erityisesti hänen kuorolaulujaan arvostettiin, ja niitä laulettiin usein jälkeenpäin juhlissa. Kratinoksen sanotaan myös uudistaneen komedian ulkoista muotoa muun muassa kiinnittämällä näyttelijöiden määrän kolmeen, siinä missä aiemmin se oli ollut rajoittamaton. Toisaalta Aristoteles sanoo, ettei kukaan tiennyt varmasti, keneltä tällaiset uudistukset olivat peräisin.
Myös kilpailija Aristofanes arvosti Kratinosta, ja vertasi häntä Ritareissa vuolaaseen virtaan, joka huuhtoo kaiken mukanaan, ja ansaitsisi voittojensa ansiosta juoda Prytaneionissa. Kratinos onnistui voittamaan Aristofaneen kerran Dionysia-juhlassa vuonna 423 eaa., jolloin hän sai ensimmäisen palkinnon komedialla Pullo (Pytinē), kun toiseksi tuli Ameipsiaan Konnos ja kolmanneksi Aristofaneen Pilvet. Kratinoksen muut tunnetuimmat palkinnot ovat Dionysia-juhlassa vuonna 457 eaa.; Lenaia-juhlassa vuonna 425 eaa., kun hän sai toisen palkinnon komedialla Talven heittelemät (Kheimazomenoi), kun ensimmäiseksi tuli Aristofaneen Akharnalaiset; sekä vuonna 424 eaa., kun hän sai toisen sijan komedialla Satyyrit (Satyroi), kun voiton vei Aristofaneen Ritarit.
Muihin Kratinoksen tunnetumpiin näytelmiin kuuluvat Arkhilokhos ja ystävät (Arkhilokhoi), joka oli valitus hieman aiemmin kuolleelle Kimonille; Dionysaleksandros eli ”Dionysos Pariksen roolissa”, joka oli suunnattu Periklestä vastaan ja jonka osia löydettiin Oksyrhynkhoksesta 1800-luvun lopulla; sekä Kaikkinäkevät (Panoptai), joka oli satiiri aikansa sofisteista ja spekuloivista filosofeista.
Kratinosta jäljittelivät enemmän tai vähemmän Aristofanes, Eupolis, Krates, Telekleides, Strattis ja monet muut komediakirjailijat. Aristofanes oli hänen kovin kilpailijansa. Ainoat runoilijat, joita Kratinoksen itsensä tiedetään jäljitelleen, olivat Homeros ja Arkhilokhos.
Aidot komediat
Kratinoksen aidoiksi näytelmiksi arvioidaan seuraavat:
| --- | --- |
 Arkhilokhos ja ystävät (Ἀρχίλοχοι, Arkhilokhoi) (n. 448 eaa.)  Busiris (Βούσιρις, Būsiris)  Deloksen naiset (Δηλιάδες, Dēliades)  Dionysaleksandros (Διονυσαλέξανδρος, ”Dionysos Pariksen roolissa”)  Euneuksen jälkeläiset (Εὐνεῖδαι, Euneidai)  Kaikkinäkevät (Πανόπται, Panoptai)  Karanneet naiset (Δραπετίδες, Drapetides)  Kheiron ja ystävät (Χείρωνες, Kheirōnes)  Kleobulina ja ystävät (Κλεοβουλῖναι, Kleobūlīnai)  Lait (Νόμοι, Nomoi)  Lakonialaiset (Λάκωνες, Lakōnes)  Nemesis (Νέμεσις)  Näytelmäluettelot(?) (Διδασκαλίαι, Didaskaliai) :  Odysseus ja ystävät (Ὀδυσσεῖς, Odysseis)  Paimenet (Βουκόλοι, Būkoloi)  Pehmot (Μαλθακοί, Malthakoi)  Pullo (Πυτινη, Pytinē) (423 eaa., 1. palkinto)  Pylaia (Πυλαία)  Rikkaudet (Πλοῦτοι, Plūtoi)  Satyyrit (Σάτυροι, Satyroi) (424 eaa., 2. palkinto)  Serifoslaiset (Σερίφιοι, Serifioi)  Talven heittelemät (Χειμαζόμενοι, Kheimazomenoi) (425 eaa., 2. palkinto)  Traakian naiset (Θρᾷτται, Thrāttai)  Trofonios (Τροφώνιος, Trofōnios)  Tulessa olevat (Ἐμπιπράμενοι, Empipramenoi) eli Idan miehet (Ἰδαῖοι, Idaioi)  Vuodenajat (Ὧραι, Hōrai) 
Epäperäiset komediat
Edellämainittujen lisäksi Kratinoksen nimiin on aiemmin laitettu muitakin komedioita, joita nykyisin pidetään epäperäisinä. Esimerkiksi osa Kratinos nuoremman komedioista on ollut virheellisesti hänen nimissään.